RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

privind punerea în aplicare, funcționarea și eficacitatea domeniului de nivel superior .eu

(Text cu relevanță pentru SEE)

CONTEXT

În aprilie 2011, domeniul de nivel superior .eu ( Top Level Domain – TLD .eu) și-a sărbătorit cei cinci ani de existență. În cursul acestei perioade, TLD .eu a devenit cel de al nouălea domeniu de nivel superior și cel de al cincilea domeniu național de nivel superior ca mărime din lume. Cu peste 3,3 milioane de înregistrări, TLD .eu constituie o opțiune apreciată de europeni la alegerea unui nume de domeniu pentru prezența lor pe internet.

Prezentul raport către Parlamentul European și Consiliu privește punerea în aplicare, eficacitatea și funcționarea TLD .eu în ultimii doi ani. În conformitate cu articolul 8 din Regulamentul (CE) nr. 733/2002 privind punerea în aplicare a domeniului de nivel 1 „.eu ”, Comisia trebuie să prezinte un raport Parlamentului European și Consiliului în termen de un an de la adoptarea regulamentului și, ulterior, din doi în doi ani.

Prezentul raport urmează celor din 2007[1] și 2009[2], referindu-se la evoluțiile privind TLD .eu în perioada 1 aprilie 2009 - 31 martie 2011. Acesta se concentrează, printre altele, pe introducerea numelor de domeniu internaționalizate.

CADRUL JURIDIC șI PRINCIPIUL DE BAZă AL TLD .EU

TLD .eu a fost instituit prin următoarele acte juridice:

- Regulamentul (CE) nr. 733/2002 al Parlamentului European și al Consiliului din 22 aprilie 2002 privind punerea în aplicare a domeniului de nivel 1 „.eu” (astfel cum a fost modificat)[3] ( regulamentul-cadru );

- Regulamentul (CE) nr. 874/2004 al Comisiei din 28 aprilie 2004 de stabilire a normelor de politică publică privind punerea în aplicare și funcțiile domeniului de nivel superior „.eu” și a principiilor de înregistrare (astfel cum a fost modificat)[4] (denumit în continuare Regulamentul PPR ).

În perioada de referință, Regulamentul (CE) nr. 874/2004 a fost modificat pentru a introduce numele de domeniu internaționalizate (IDN) în cadrul TLD .eu. Regulamentul de modificare (CE) nr. 560/2009 a fost adoptat la 26 iunie 2009[5].

Registrul selecționat de Comisie[6], EURid (Registrul European al Domeniilor de Internet), este responsabil de organizarea, administrarea și gestionarea TLD .eu. Acesta este o organizație independentă, care ia toate deciziile necesare în mod autonom, în conformitate cu regulamentul-cadru[7]. Comisia supraveghează activitatea registrului fără a se implica în operațiunile sale zilnice. Acest model de separare a atribuțiilor respectă principiile noninterferenței, autoadministrării și autoreglementării care stau la baza funcționării internetului[8].

INTRODUCEREA NUMELOR DE DOMENIU INTERNAțIONALIZATE (IDN)

IDN-uri în cadrul domeniului de nivel superior .eu

Cadrul juridic al TLD .eu stipulează că registrul trebuie să înregistreze numele de domenii folosind toate caracterele alfabetice ale limbilor oficiale ale UE (compuse din alfabetele latin, grec și chirilic) atunci când apar standarde internaționale în acest sens[9].

Inițial, numele de domenii puteau conține numai caractere dintr-un set limitat, bazat pe alfabetul englez (de obicei, a-z, 0-9 și „ - ”). Aceasta nu a permis înregistrarea numelor care conțineau caractere latine speciale din unele limbi ale UE sau a altor caractere decât cele latine (din alfabetul chirilic bulgar și cel grec/cipriot).

Pentru a soluționa această problemă, comunitatea internațională din domeniul internetului lucrează de mai mulți ani la dezvoltarea numelor de domeniu internaționalizate (IDN), care permit utilizarea unei game mult mai largi de caractere speciale și a altor caractere decât cele latine (de exemplu, caracterele cu diacritice precum „é”, „ö”, „ç” sau „č” și majoritatea caracterelor care nu aparțin alfabetului latin).

La 26 iunie 2009, Comisia a adoptat Regulamentul (CE) nr. 560/2009 de modificare a Regulamentului (CE) nr. 874/2004 în vederea introducerii IDN-urilor pentru TLD .eu[10].

La 10 decembrie 2009, EURid a început înregistrarea IDN-urilor. De atunci, cele 23 de limbi oficiale ale Uniunii Europene (adică, alfabetele latin, chirilic și grec) pot fi utilizate în toate numele de domenii .eu la stânga punctului final care precede orice adresă.

Introducerea IDN-urilor a suscitat un mare interes încă de la început. În prima oră de la lansare, au fost înregistrate 38 172 IDN-uri în cadrul TLD .eu. La sfârșitul lunii martie 2011, existau 56 961 nume de domeniu înregistrate prin intermediul IDN-urilor.

IDN-uri ca domeniu de nivel superior .eu

Introducerea IDN-urilor ca domeniu de nivel superior, și anume în partea dreaptă a punctului final care urmează unui nume de domeniu, intră în competența ICANN[11]. La 16 noiembrie 2009, ICANN a lansat procedura accelerată de atribuire a IDN-urilor ca domenii naționale de nivel superior[12], pentru a facilita introducerea extensiilor TLD naționale (de exemplu, .gr, .bg, .eu) care utilizează alte caractere decât cele latine (de exemplu, chirilice, grecești, arabe și chinezești). Procesul se desfășoară în trei etape: (i) registrul unei țări, care beneficiază de sprijinul comunității din domeniul internetului de pe teritoriul său (criteriul „sprijinului comunitar”), face o cerere în vederea operării unei „serii” IDN [și anume, o versiune a extensiei TLD naționale (cc) în alte caractere decât cele latine], motivând alegerea făcută (criteriul „pertinenței”); (ii) seria solicitată este apoi evaluată de ICANN, care o înaintează unui comitet independent în vederea verificării existenței unui posibil conflict cu serii TLD existente (criteriul „lipsei confuziei”); (iii) odată aprobată, noua serie este alocată registrului („delegare”).

În decembrie 2010, ICANN a primit un total de 35 de cereri din partea a 22 de țări. Până în prezent, caracterele rusești, chinezești și arabe au fost introduse în extensiile TLD ale țărilor respective (. рф pentru Rusia, .مصر pentru Egipt, .لسعودية pentru Arabia Saudită etc.).

La 5 mai 2010, EURid a depus o cerere la ICANN în vederea începerii înregistrării versiunilor TLD .eu în alfabetul chirilic și grec. Cererea conținea versiunile extensiei .eu preferate de Cipru, Grecia și Bulgaria[13] (.ευ în limba greacă și respectiv .ею în alfabetul chirilic), care au fost prezentate Comisiei.

ICANN a confirmat îndeplinirea primelor două criterii (sprijin comunitar și pertinență) în cadrul reuniunii de la Singapore, reiterând acest lucru într-o scrisoare adresată Comisiei. Cea de-a treia etapă a revizuirii de către ICANN – revizuirea seriilor solicitate în ceea ce privește criteriul „lipsei confuziei” – este în curs de desfășurare.

ÎNREGISTRAREA șI UTILIZAREA NUMELOR DE DOMENII .EU

În perioada de referință, TLD .eu a continuat să crească în mod constant, urmând tendința TLD-urilor naționale din Europa (+ 6% în 2010 și + 5% în 2009). Cu 3,4 milioane de înregistrări, acest domeniu a devenit cel de al nouălea TLD din lume ca mărime și cel de al patrulea în Europa ca domeniu național de nivel superior (ccTLD). Acest fapt demonstrează că TLD .eu reprezintă un instrument valoros și concret pentru întreprinderile, ONG-urile și persoanele fizice care doresc să își exprime identitatea europeană pe internet.

În Europa, doar trei ccTLD-uri dețin o poziție mai bună decât TLD .eu în ceea ce privește numărul de înregistrări: .de (Germania), .uk (Regatul Unit) și .nl (Țările de Jos). La nivel global, doar patru TLD-uri generice (.com, .net, .org și .info) și un ccTLD (.cn pentru China) au un număr mai mare de înregistrări. Cele mai mari piețe pentru numele de domenii .eu sunt Germania cu 31%, Țările de Jos (13%), Regatul Unit (10%), Franța (9%) și Polonia (6%).

După o perioadă inițială de creștere rapidă, registrul s-a stabilizat. Obiectivul global al EURid este acela ca TLD .eu să devină cel de al treilea domeniu în țările UE, precum și de a consolida poziția acestuia în acele domenii în care ocupă a doua sau a treia poziție. Având în vedere tendințele istorice și situația actuală de pe piață, obiectivul EURid este de a menține o rată de creștere constantă a înregistrărilor de aproximativ 5-8% pe an. Registrul a stabilit un set de măsuri în materie de marketing și de comunicare în vederea atingerii acestor obiective (de exemplu, utilizarea unui mesaj unic: „.eu arată că sunteți european ”, introducerea de înregistrări multianuale, dezvoltarea în continuare a serviciilor pentru clienți).

FUNCțIONAREA REGISTRULUI

Registrul

În 2003[14], EURid a fost desemnat de Comisie în calitate de registru al TLD .eu în urma unei cereri de exprimare a interesului[15].

La 12 octombrie 2004, Comisia și EURid au încheiat un contract de concesiune a serviciilor pe o durată inițială de cinci ani, cu posibilitatea de reînnoire[16]. În 2009, contractul de concesiune a serviciilor a fost prelungit până la 12 octombrie 2014[17].

EURid este o organizație non-profit cu sediul principal la Diegem (Belgia) și birouri regionale în Stockholm, Praga și Pisa. Acesta are trei membri fondatori: DNS Belgium (registrul TLD .be), Istituto di Informatica e Telematica (registrul TLD .it), Stiftelsen för Internetinfrastruktur (registrul TLD .se) și patru membri asociați: Arnes (registrul TLD .si), CZ.NIC (registrul TLD .cz), ISOC-ECC (the European Chapters Coordinating Council - Consiliul de Coordonare al Capitolului European al Societății de Internet) și Businesseurope (o confederație de 39 de federații din domeniul industriei din 33 de țări). Serverele sale principale sunt localizate în Belgia (Bruxelles) și în Țările de Jos (Amsterdam).

Relațiile cu birourile de înregistrare

Legislația în vigoare prevede că registrul TLD .eu nu poate funcționa în sine ca birou de înregistrare[18]. Una din prioritățile EURid este de a continua să furnizeze un serviciu de calitate celor aproximativ 1 000 de birouri de înregistrare acreditate. EURid evaluează în mod curent satisfacția clienților cu privire la TLD .eu. În cadrul celui mai recent sondaj privind gradul de satisfacție cu privire la domeniul .eu, realizat în trimestrul IV din 2010, 34% dintre respondenți i-au acordat nota maximă pentru fiabilitate. Aceasta reprezintă o creștere de 4% față de 2009. 45% dintre respondenți au considerat TLD ca fiind o bună investiție, iar 82% consideră că domeniul .eu conferă valoare adăugată întreprinderilor mici și mijlocii. În medie, 62% ar recomanda consumatorilor utilizarea TLD .eu. EURid operează un serviciu de sprijin non-stop pentru comunitatea sa de birouri de înregistrare. Acestea din urmă, în special birourile situate în afara UE, apreciază serviciile oferite considerând că, în ultimii ani, acestea s-au îmbunătățit în mod semnificativ în ceea ce privește capacitatea de reacție, calitatea serviciului pentru clienți și ușurința contactării personalului de serviciu al EURid.

Situația financiară

Situația financiară a registrului TLD .eu a rămas stabilă în perioada de raportare.

Soliditatea financiară a registrului este un element-cheie în asigurarea credibilității domeniului .eu. Comisia analizează îndeaproape situația financiară a registrului, în conformitate cu dispozițiile cadrului juridic relevant și ale contractului de concesiune a serviciilor. Registrul este o organizație externă ale cărei decizii sunt autonome. Un auditor financiar independent efectuează evaluări contabile complete ale organizației, la fața locului. Rolul de supraveghere al Comisiei este exercitat prin intermediul unor instrumente diverse, inclusiv revizuiri ale observațiilor auditorilor, rapoarte financiare trimestriale și anuale, rapoarte trimestriale, propuneri bugetare, precum și planuri strategice și de marketing. Chestiunile financiare sunt discutate în mod curent cu reprezentanții registrului în cadrul reuniunilor trimestriale și a celor la nivel operațional.

La începutul operațiunilor legate de TLD .eu, veniturile generate de numărul mare de înregistrări de domenii erau în mod semnificativ mai ridicate decât costurile registrului. Surplusurile anuale rezultate au fost transferate la bugetul UE. În vederea reducerii surplusurilor și pentru a ține seama de scăderea costurilor pentru fiecare nume de domeniu datorită volumului din ce în ce mai mare de înregistrări, registrul a redus progresiv taxele de înscriere plătite de birourile de înregistrare către EURid de la 10 EUR la 4 EUR, în prezent, pentru fiecare nume de domeniu.

Principalele aspecte financiare din cadrul registrului au rămas stabile în 2009 și 2010. Veniturile și costurile înregistrate de registru au fost de aproximativ 12 milioane EUR pentru ambele exerciții. Prin urmare, rezultatul financiar net a fost mai echilibrat decât în anii precedenți, surplusul de 1,2 milioane EUR fiind transferat la bugetul UE în 2009. Cifrele preliminare pentru 2010 sugerează că surplusul va fi de 400 000 EUR.

Evoluțiile costurilor bugetate și ale celor reale ale registrului au fost supravegheate îndeaproape de către Comisie, în special costurile legate de marketing (2,5 milioane EUR în 2009 și 3,2 milioane EUR în 2010) și resurse umane (3,7 milioane EUR în 2009 și 4,3 milioane EUR în 2010). Creșterea costurilor a fost justificată de necesitatea de a îmbunătăți calitatea serviciului. Printre exemple se numără implementarea protocolul DNSSEC (Domain Name System Security Extensions – protocol de securizare a sistemului de nume de domenii), extinderea pe site-urile oglindă și introducerea IDN-urilor.

Registrul deține patru tipuri de rezerve financiare: deprecierea, investițiile, pasivul social și datoriile legale. Pe parcursul perioadei de raportare, nivelul total al rezervelor a rămas stabil: 6 milioane EUR în 2009 și 5,5 milioane EUR în 2010. La sfârșitul anului 2010, suma totală a fost repartizată între rezerva pentru depreciere (1,6 milioane EUR), rezerva pentru investiții (0,8 milioane EUR), rezerva pentru pasivul social (2,3 milioane EUR) și rezerva pentru datoriile legale (0,8 milioane EUR).

Continuitatea activității și reziliența

Continuitatea activității

În conformitate cu prevederile contractului de concesiune a serviciilor, registrul funcționează pe baza unui plan de asigurare a continuității activității, care acoperă principalele funcții ale registrului, riscurile și măsurile de contracarare aferente.

La 25 aprilie 2009, EURid a efectuat o testare a sistemelor sale în cadrul planului de asigurare a continuității activității prin simularea unei catastrofe și monitorizarea restabilirii situației. Testul a fost auditat de către o parte terță (PriceWaterhouseCoopers). Rezultatele testului, împreună cu răspunsurile din partea comunității din acest domeniu, au indicat că EURid a respectat standardele ridicate necesare în acest sector[19]. Cel de-al doilea exercițiu de testare a continuității activității a fost planificat pentru 2010, însă a trebuit să fie amânat din cauza unei întârzieri în transferul site-ului oglindă[20] de la Praga la Amsterdam. Exercițiul este programat acum pentru al treilea trimestru al anului 2011.

De asemenea, EURid a semnat un acord cu Netnod (în august 2010) pentru descentralizarea serverelor DNS ( anycast ) ale TLD .eu. Anycasting este o tehnologie internet de rutare care permite unui serviciu on-line să fie disponibil din mai multe locații din lume, toate utilizând aceeași adresă IP. Prin semnarea acordului, a fost îmbunătățită soliditatea și reziliența infrastructurii serverelor TLD .eu, iar timpul de răspuns pentru soluționarea numelor de domeniu a fost redus.

Securitate

În septembrie 2010, EURid a încheiat implementarea protocolului DNSSEC pentru TLD .eu. DNSSEC este un protocol care are ca scop verificarea, în cadrul unui așa-numit „lanț de încredere”[21] care se întinde până la zona rădăcină a internetului, a autenticității răspunsurilor (adică, site-urile internet) trimise de serverele numelor de domenii care sunt afișate. Protocolul este conceput pentru a proteja utilizatorii de internet împotriva datelor DNS false. DNSSEC este complet operațional doar în cazul în care toate zonele arborelui ierarhic DNS sunt semnate. În prezent, EURid lucrează la simplificarea procesului de semnare a unui nume de domeniu .eu prin instituirea unui serviciu de semnare. Acesta organizează seminarii de formare[22] pentru birourile de înregistrare .eu pentru a le încuraja să promoveze DNSSEC în rândul clienților acestora, care la rândul lor să difuzeze protocolul altor actori din domeniul internetului (furnizori de servicii internet, administratori de site etc.).

Phishing și alte activități rău intenționate

Registrul ia măsuri pentru a contracara zilnic phishing-ul și alte forme de comportament online rău intenționat[23]. Se verifică, în special, dacă numele de domeniu sunt conforme cu criteriile de eligibilitate[24], iar noile înregistrări sunt supuse zilnic controlului pentru detectarea structurilor suspecte sau a altor anomalii.

De asemenea, organizații private din domeniul securității sau autorități publice[25] informează zilnic registrul cu privire la comportamente rău intenționate suspectate sau dovedite.

În consecință, un nume de domeniu suspect poate fi retras. În perioada de raportare, numărul numelor de domeniu suspecte care au fost retrase a scăzut dramatic: de la 81 în ianuarie 2010 la 2 în ianuarie 2011 și 0 în martie 2011[26].

Profilul utilizatorului .eu

Consumatorii se înregistrează în TLD .eu cu diverse scopuri (afaceri, activități sociale, prezența instituțiilor pe internet etc.). O analiză[27] realizată de EURid privind utilizarea site-urilor de internet cu TLD .eu arată că aproximativ 36,3% au legătură cu activități economice. În comparație cu TLD-urile generice principale (gTLD) (.com, .net, .org, .info, .biz, .mobi și .pro), .eu ocupă o poziție bună în ceea ce privește utilizarea în scopuri economice (27,3%).

Cu toate acestea, atunci când se analizează site-urile de comerț electronic (bazate pe modelul pay-per-click[28]), TLD .eu este deținut de numai 14,5% din site-urile web, spre deosebire de gTLD-uri, care variază de la 22% la 29%.

Proceduri judiciare și litigii cu privire la numele de domeniu

Acțiuni înaintate Tribunalului și Curții de Justiție a Uniunii Europene

În ultimii doi ani, instanțele europene s-au pronunțat în două cauze privind utilizarea TLD .eu. În ambele cauze, hotărârile au fost în conformitate cu motivele prezentate de Comisie.

În prima cauză – Inet Hellas T-107/06, din 15 decembrie 2009, Tribunalul a reafirmat separarea funcțiilor dintre Comisie și registru în ceea ce privește înregistrarea numelor de domeniu în cadrul TLD .eu. Tribunalul a indicat că scrisoarea Comisiei către solicitant, în care se explica faptul că aceasta nu poate să acționeze ca un organism de apel cu privire la decizia luată în cadrul registrului independent .eu, nu conținea nicio decizie care ar fi putut să fie contestată în fața Tribunalul, respingând plângerea ca fiind inadmisibilă.

În cea de a doua cauză – Oberster Gerichtshof C-569/08, din 3 iunie 2010, Tribunalul a analizat condițiile care permit revocarea unui nume de domeniu înregistrat în mod speculativ sau abuziv. Tribunalul a hotărât că lista circumstanțelor de „rea credință” de la articolul 21 alineatul (3) din Regulamentul (CE) nr. 874/2004 nu este exhaustivă și a explicat circumstanțele care urmează să fie luate în considerare la stabilirea „relei credințe”.

Procedura de soluționare alternativă a litigiilor

Orice litigiu între deținătorii unor nume de domeniu .eu sau orice acțiuni în justiție împotriva deciziilor luate de registrul TLD .eu pot fi transmise organismului responsabil cu soluționarea alternativă a litigiilor (Alternative Dispute Resolution - ADR)[29] — Curtea de Arbitraj de la Praga (Curtea Cehă de Arbitraj sau CCA)[30].

Procedura de soluționare alternativă a litigiilor se aplică fără a aduce atingere niciunei proceduri judiciare. Plângerile pot fi depuse on-line în oricare dintre cele 23 de limbi oficiale ale UE.

Majoritatea plângerilor sunt introduse împotriva titularilor numelor de domeniu .eu. Acest lucru se datorează faptului că orice parte care consideră că înregistrarea este speculativă sau abuzivă în conformitate cu articolul 21 din Regulamentul (CE) nr. 874/2004, poate iniția proceduri de soluționare alternativă a litigiilor împotriva titularului numelui de domeniu.

În ultimii doi ani, au fost inițiate, în medie, 13 proceduri pe trimestru[31]. În majoritatea cazurilor publicate de către CCA în perioada cuprinsă între cel de-al doilea trimestru al anului 2009 și cel de-al patrulea trimestru al anului 2010, membrii CCA au hotărât să transfere numele de domeniu reclamantului[32]. În cadrul procedurilor de soluționare alternativă a litigiilor, membrii CCA iau o decizie, în medie, în termen de patru luni de la primirea plângerii. În cazul în care o decizie este pronunțată în favoarea reclamantului, numele de domeniu .eu contestat este, de obicei, transferat acestuia din urmă în termen de 30 de zile de la data deciziei CCA, după expirarea dreptului de a introduce o cale de atac de către partea perdantă.

Tarifele percepute pentru procedurile de soluționare alternativă a litigiilor se bazează pe principiul recuperării costurilor[33]. Tarifele pentru procedurile de soluționare alternativă a litigiilor, care se ridicau inițial la 1 990 EUR, au fost reduse de mai multe ori din 2006 și, în prezent, încep de la 1 300 EUR. Această sumă este comparabilă cu tarifele percepute de organismele similare de arbitraj, în ciuda faptului că acestea din urmă nu furnizează traduceri ale plângerilor.

În sistemul actual, persoanele fizice și întreprinderile mici și mijlocii din UE nu profită pe deplin de mecanismul de soluționare alternativă a litigiilor datorită costurilor de intrare ridicate. În urma unui audit efectuat în iunie 2011, la cererea EURid, s-a formulat un număr de recomandări privind modalitățile de îmbunătățire a acestei situații[34]. Una dintre recomandări este luarea în considerare a unei proceduri accelerate („mecanism de suspendare a numelor de domenii”) pentru titularii de drepturi anterioare care doresc să acționeze prompt împotriva înregistrărilor de nume de domeniu efectuate, în mod clar, abuziv, de exemplu, în cazul în care prin intermediul site-ului internet al solicitantului numelui de domeniu sunt oferite un conținut necorespunzător sau produse contrafăcute. Această decizie ar fi aplicabilă în mod automat oricărui răspuns din partea pârâtului. Prin urmare, decizia de a revoca sau transfera numele de domeniu deținute în mod abuziv ar putea fi luată fără a fi necesară convocarea membrilor CCA, ceea ce ar reduce costurile procedurilor.

O altă recomandare a auditului este ca registrul TLD .eu (EURid) să se implice financiar în procedurile de soluționare alternativă a litigiilor prin rambursarea tarifelor percepute părții câștigătoare. Aceste recomandări sunt analizate de către EURid și Comisie, care vor analiza modalitățile de îmbunătățire a accesibilității la procedurile de soluționare alternativă a litigiilor, în special pentru întreprinderile mici și mijlocii și persoanele fizice.

Proceduri judiciare

În perioada de raportare, EURid a fost o parte la două acțiuni în justiție de mare amploare – Ovidio [35] și Zheng [36]. Aceste proceduri au avut ca obiect legitimitatea acțiunilor EURid privind combaterea practicile de warehousing și cyber-squatting.

În cauza Ovidio , Curtea de Apel din Bruxelles a acceptat motivele prezentate de EURid scutind acest organism de la plata penalităților prevăzute anterior în două ordine de plată. Acestea fuseseră impuse EURid ca răspuns la acțiunile pe care le-a întreprins în vederea combaterii practicilor de warehousing (iulie 2009).

În cauza Zheng , Tribunalul de Primă Instanță din Bruxelles și-a exprimat acordul cu EURid în ceea ce privește legalitatea acțiunilor sale în vederea combaterii practicilor de cyber-squatting. Această hotărâre susține eforturile EURid de combatere a phishing-ului și a altor activități rău intenționate[37] (septembrie 2009).

CONCLUZII

Modelul de TLD .eu a fost pus în aplicare cu succes și funcționează în mod eficient.

În ultimii doi ani, TLD .eu și-a consolidat poziția printre cele mai mari și mai populare domenii de nivel superior din Europa și din întreaga lume. Acesta continuă să înregistreze succese, în ciuda creșterii continue a celor 27 de TLD-uri naționale în statele membre și a disponibilității TLD-urilor generice, precum .com și .org.

Până în 2009, registrul a introdus IDN-uri în cadrul TLD .eu, pentru a permite înregistrarea de nume în domeniul .eu în alfabetele chirilic și grec, în cel de-al doilea nivel. Prin urmare, începând cu 2009, numele de domeniu înregistrate în cadrul TLD .eu sunt disponibile în toate cele 23 de limbi oficiale ale Uniunii Europene (și în alfabetele respective).

Cu toate acestea, la un an și jumătate de la cererea prezentată de EURid privind introducerea IDN-urilor în cadrul extensiei .eu (.ευ în limba greacă și .ею în bulgară), ICANN nu a finalizat încă procedura accelerată în acest sens. Comisia a invitat ICANN să finalizeze examinarea acesteia cel târziu până la sfârșitul anului 2011. Aceasta a precizat în mod clar că viitoarele norme de instituire a unei proceduri „permanente” de solicitare a IDN-urilor ar trebui concepută în așa fel încât să se evite orice întârziere nejustificată. Comisia va continua să ridice această chestiune de interes general în cadrul Comitetului consultativ guvernamental care oferă consiliere ICANN.

În 2010, registrul TLD .eu și-a actualizat sistemele tehnice, punând pe deplin în aplicare „lanțul de încredere” din cadrul protocolului DNSSEC pentru numele de domeniu înregistrate în cadrul TLD .eu.

Situația financiară a registrului a rămas stabilă în 2009 și 2010.

Sistemul de soluționare alternativă a litigiilor care intră în responsabilitatea Curții Cehe de Arbitraj contribuie la protejarea drepturilor solicitanților în toate cele 23 de limbi oficiale ale UE. Comisia monitorizează utilizarea efectivă a sistemului. În urma recomandărilor formulate de auditori, Comisia, împreună cu EURid, va analiza soluțiile în vederea asigurării unei mai bune accesibilități a procedurilor de soluționare alternativă a litigiilor pentru persoanele fizice și IMM-urile care au motive să considere că numelor lor de domeniu .eu au fost înregistrate în mod abuziv de către terți.

În anii următori, registrul ar trebui să depună eforturi pentru consolidarea și dezvoltarea percepției TLD .eu în rândul diferitelor grupuri-țintă, în scopul de a extinde pătrunderea acestuia pe piața europeană a numelor de domeniu și al consolidării popularității sale în rândul publicului. Stabilitatea și securitatea serviciilor asociate TLD .eu trebuie să fie asigurate în conformitate cu cele mai înalte standarde în acest domeniu. Având în vedere natura dinamică a mediului TLD, registrul ar trebui să își mențină și extindă în continuare dialogul și schimburile cu comunitatea europeană și internațională din domeniul internetului. Comisia va continua să coopereze strâns cu registrul în conformitate cu prevederile cadrului juridic.

ANEXE

ANEXA 1: Primele zece TLD-uri la nivel mondial la 31 decembrie 2010

[pic]Sursă: Raportul EURid pentru al patrulea trimestru al anului 2010.

ANEXA 2: Prezentare a deciziilor Curții Cehe de Arbitraj în cauzele privind domeniul „.eu”

Decizie | Nr. | % |

Plângeri respinse | 82 | 16,53% |

Nume de domeniu transferate | 360 | 72,58% |

Nume de domeniu revocate | 40 | 8,06% |

Soluționări | 13 | 2,62% |

Decizii ale Curții | 1 | 0,20% |

Total | 496 | 100,00% |

ANEXA 3: Numărul total al numelor de domeniu .eu în funcție de țara solicitantului

[pic][pic]

Sursă: rapoartele trimestriale ale EURid.

ANEXA 4: Popularitatea domeniului .eu la 31 decembrie 2010

[pic][pic]

Sursă: Raportul EURid pentru al patrulea trimestru al anului 2010.

[1] COM(2007) 385 final, Comunicare a Comisiei către Parlamentul European și Consiliu – Raport privind implementarea, funcționarea și eficacitatea domeniului de nivel 1 „.eu” (6 iulie 2007).

[2] COM(2009) 303 final, Raport al Comisiei către Parlamentul European și Consiliu privind punerea în aplicare, funcționarea și eficacitatea domeniului de prim nivel „.eu” (26 iunie 2009).

[3] Regulamentul (CE) nr. 1137/2008 al Parlamentului European și al Consiliului din 22 octombrie 2008 de adaptare la Decizia 1999/468/CE a Consiliului a anumitor acte care fac obiectul procedurii prevăzute la articolul 251 din tratat, în ceea ce privește procedura de reglementare cu control – Adaptare la procedura de reglementare cu control – Partea întâi (JO L 311, 21.11.2008, p. 1).

[4] Regulamentul (CE) nr. 1654/2005 al Comisiei din 10 octombrie 2005 (JO L 266 11.10.2005, p. 35) și Regulamentul (CE) nr. 1255/2007 al Comisiei din 25 octombrie 2007 (JO L 282 26.10.2007, p. 16).

[5] Regulamentul (CE) nr. 560/2009 al Comisiei din 26 iunie 2009 de modificare a Regulamentului (CE) nr. 874/2004 (JO L 166, 27.6.2009, p. 3).

[6] Decizia Comisiei din 21 mai 2003 privind desemnarea Registrului domeniului de nivel superior .eu.

[7] A se vedea considerentul 12, articolul 2 litera (a), articolul 3 alineatul (1) litera (c), articolul 3 alineatul (2) din Regulamentul (CE) nr. 733/2002.

[8] A se vedea considerentul 9 din Regulamentul (CE) nr. 733/2002.

[9] Articolul 6 din Regulamentul (CE) nr. 874/2004 al Comisiei prevede că „Registrul efectuează înregistrarea numelor de domenii folosind toate caracterele alfabetice ale limbilor oficiale când apar standarde internaționale în acest sens”.

[10] Amendamentul viza informarea publicului cu privire la introducerea IDN-urilor și actualizarea listei numelor din anexa la regulament.

[11] ICANN (Internet Corporation for Assigned Names and Numbers) este o societate privată nonprofit. Pentru mai multe informații, a se vedea: http://www.icann.org/

[12] Pentru mai multe informații cu privire la procedura accelerată, a se vedea: http://www.icann.org/en/topics/idn/fast-track/.

[13] Cipru și Grecia - octombrie 2008, Bulgaria - februarie 2009.

[14] A se vedea nota de subsol 6.

[15] A se vedea considerentul 13, articolul 3 alineatul (1) litera (b) din Regulamentul (CE) nr. 733/2002.

[16] A se vedea considerentul 12, articolul 3 alineatul (1) litera (c) din Regulamentul (CE) nr. 733/2002. Articolul I.2 din Contractul de concesiune a serviciilor între EURid și Comisie prevede următoarele: „Contractul se încheie pentru o perioadă inițială de cinci ani [..] [și] poate fi prelungită pentru o nouă perioadă de cinci ani de către ambele părți contractante sub forma unui act adițional”.

[17] La 12 decembrie 2008, Comisia și EURid au semnat un act adițional de reînnoire contractul inițial, pentru o perioadă suplimentară de cinci ani. Actul adițional a intrat în vigoare la data de 12 octombrie 2009.

[18] A se vedea articolul 3 alineatul (4) din Regulamentul (CE) nr. 733/2002, precum și considerentele 2, 3, 4 și articolul 4 din Regulamentul (CE) nr. 874/2004.

[19] Serviciile de înregistrare au fost migrate de pe site-urile internet .eu principale pe un site oglindă în mai puțin de trei ore. Toate site-urile internet .eu au continuat să fie disponibile și accesibile pe întreaga durată a testului.

[20] Site-ul internet oglindă furnizează o copie a site-ului principal, permițând multiplicarea surselor aceleași informații.

[21] Un lanț de încredere este stabilit prin validarea fiecărui strat al ierarhiei. Protocolul DNSSEC împiedică atacurile care vizează interceptarea traficului web și redirecționarea acestuia către site-uri false care pot înșela utilizatorii, astfel încât aceștia să furnizeze informații cu caracter personal.

[22] Sunt trei seminarii programate pentru lunile mai și iunie: 11 mai (Bruxelles), 13 mai (Atena) și 6 iunie (Varșovia).

[23] „Phishing” reprezintă dobândirea de informații financiare și a celor cu caracter personal (nume de utilizator, parole etc.) prin mijloace înșelătoare, precum e-mailurile frauduloase sau copii ale site-urilor legitime.„Warehousing” constă în „păstrarea” numele de domeniu în vederea revânzării la un preț mai ridicat.

„Cyber-squatting” constă în înregistrarea, utilizarea frauduloasă sau folosirea unei mărci comerciale a unei părți terțe într-un nume de domeniu cu rea credință și cu intenția de a profita de fondul comercial aparținând altcuiva. Cyber-squatter-ii revând numele de domeniu în cauză titularului mărcii comerciale la un preț ridicat.

„Domainers” este un termen comun care desemnează speculanții de nume de domeniu.

[24] Pentru criteriile de eligibilitate, a se vedea articolul 4 alineatul (2) litera (b) din Regulamentul (CE) nr. 733/2002. Registrul are dreptul de a verifica validitatea unei înregistrări (articolul 3 din Regulamentul nr. 874/2004). Politica de înregistrare prevede ca datele cu caracter personal furnizate de solicitantul înregistrării să fie complete și corecte, iar adresa de e-mail utilizată pentru comunicarea cu registrul să fie funcțională, acesta din urmă rezervându-și dreptul de a revoca numele de domeniu în cazul în care adresa este nefuncțională.

[25] De exemplu Internet Identity, Arbor Network, MarkMonitor, the Federal Computer Crime Unit (FCCU) în Belgia și Internal Revenue Service (IRS) al Departamentului de Trezorerie din SUA.

[26] A se vedea Raportul EURid din trimestrul 1, disponibil la: http://www.eurid.eu/en/about/facts-figures/reports.

[27] „ What is in a domain-name extension ” – un studiu de clasificare a site-urilor internet (iunie 2010). EURid a înființat un laborator de testare unde evaluatorii au analizat vizual un eșantion aleatoriu de site-uri internet cu toate tipurile de extensii. În plus, au fost aplicate metode statistice pentru a estima marja de eroare și a fost utilizată analiza automatizată pentru a verifica unele din cifre. În total, au fost evaluate aproximativ 5 000 de nume de domeniu pentru fiecare din TLD-urile selectate. Pentru mai multe informații, a se vedea: http://www.eurid.eu/files/eu_insights_2.pdf.

[28] Pay-per-click este un site internet care conține în principal linkuri promoționale.

[29] A se vedea articolul 4 alineatul (2) litera (d) din Regulamentul (CE) nr. 733/2002, precum și considerentul 15, articolele 22 și 23 din Regulamentul (CE) nr. 874/2004.

[30] Memorandum de înțelegere (2005) între EURid și Curtea Cehă de Arbitraj de pe lângă Camera Economică a Republicii Cehe și Camera Agricolă a Republicii Cehe.

[31] În perioada de referință, numărul de cauze a fost repartizat după cum urmează (pe trimestru): 11 în cel de-al doilea trimestru al anului 2009, 11 în cel de-al treilea trimestru al anului 2009, 14 în cel de-al patrulea trimestru al anului 2009, 15 în primul trimestru al anului 2010, 14 în cel de-al doilea trimestru al anului 2010, 11 în cel de-al treilea trimestru al anului 2010, 18 în cel de-al patrulea trimestru al anului 2010 și 12 în primul trimestru al anului 2011. Numărul de proceduri de soluționare alternativă a litigiilor aduse în atenția CCA a scăzut în mod semnificativ din 2006 de la aproximativ 200 de cazuri pe trimestru la nivelul actual.

[32] Pentru mai multe informații, a se vedea anexa 2.

[33] A se vedea articolul 4 alineatul (2) litera (d) din Regulamentul (CE) nr. 733/2002.

[34] Concluziile auditului nu sunt încă disponibile publicului.

[35] Hotărârea Ovidio/EURid , Curtea de Apel din Bruxelles, 8 iulie 2009.

[36] Hotărârea EURid/Zheng Qingying , Tribunalul de Primă Instanță din Bruxelles, 10 septembrie 2009.

[37] Pentru mai multe informații privind phishing-ul și alte activități similare, a se vedea punctul 5.4.3 mai sus.